BLSA skors KPMG as lidFoto: @SADN_Diaspora/Twitter.com Die raad van Business Leadership South Africa (BLSA) het KPMG as lid van dié sakeliggaam geskors. BLSA het Vrydag in ’n verklaring gesê die besluit is geneem om KPMG te skors hangende die uitkoms van ’n onafhanklike ondersoek na die organisasie se beweerde optrede rakende staatskaping in Suid-Afrika. Volgens BLSA was hy in gesprek met KPMG en is die organisasie die geleentheid gegun om sy saak te stel. “BLSA erken die aansienlike stappe wat KPMG aangekondig het om sy leierskap te verander en ’n proses van kulturele verandering te begin.” BLSA het gesê die liggaam kan hom egter nie blind hou vir die erns van KMPG se gedrag nie. “Ons moet die voorbeeld stel en dit begin by ons lede. Hoewel KPMG in Suid-Afrika homself erg in die steek gelaat het, erken BLSA dat die oorgrote meerderheid van KPMG se personeel toegewyde, eerbare en ywerige individue is wat nie by staatskaping-aktiwiteite betrek word nie. Hulle en die maatskappy is steeds ’n bate vir die Suid-Afrikaanse ekonomie.” Volgens BLSA noodsaak die situasie ’n spoedige onafhanklike ondersoek en volledige openbaarmaking van KPMG se kant af om die omvang en rol van individue betrokke by staatskaping te ontbloot. KPMG het die laaste paar maande erg onder skoot gekom nadat die #GuptaLeaks-e-posse aangevoer het die firma was die ouditeure van ŉ Gupta-maatskappy wat glo in 2013 belastingbetalers se geld gebruik het om vir ŉ susterskind se buitensporige troue by Sun City te betaal. KPMG het verlede week aangekondig Trevor Hoole, uitvoerende hoof van KPMG Suid-Afrika, en etlike ander senior lede van die ouditeursfirma het bedank. Hoole het uit die direksie van KPMG en as uitvoerende hoof bedank, terwyl Steven Louw as bedryfshoof en risikobestuursvennoot bedank het. Ahmed Jaffer het ook uit die firma bedank en as voorsitter van die direksie uitgetree. Die volgende vennote sal ook die firma verlaat: Mike Oddy, hoof van die ouditafdeling en direksielid, Muhammad Saloojee, hoof van belasting en direksielid, Herman de Beer, voormalige hoof van forensiese ondersoeke en direksielid, John Geel, hoof van die adviesraad, en Mickey Bove, risikobestuursvennoot en transaksieadviseur.